Se Anders Samuelsens reaktion på det dårlige valg i videoen foroven. Klik på play.

Henrik Dahl selv står på vippen i forhold til at komme ind. Han er nemlig stillet op i Sydjyllands Valgkreds, hvor Liberal Alliance står til at få ét mandat.

Derfor bliver de personlige stemmer afgørende for, om det bliver Henrik Dahl eller kredsens spidskandidat, Varde-byrådsmedlemmet Steen Holm Iversen, der løber med mandatet.

Ifølge Henrik Dahl er det ikke på tale, at han selv skal i spil til ledelsesposter. Han fylder 60 år næste gang, og derfor giver det ikke mening, mener han.

Så hvem ser du for dig, kan sætte en ny kurs for partiet og få det tilbage på sporet?

- Altså Alex (Vanopslagh, red.) var en utroligt god formand for Liberal Alliance Ungdom i sin tid, så jeg tror da sagtens, at han kan omskoles til at være en god leder af Liberal Alliance også.

'Jeg var mere eller mindre uenig i det hele'

Vi får en seks-syv ministerier på nogle områder, som ikke interesserer vores vælgere, og så sidder vi der og er med til at regere landet inden for nogle områder, som rent ud sagt rager vores vælgere en høstblomst. Det er jo ikke sådan man forvalter det mandat, vi fik i 2015. Henrik Dahl, medlem af Liberal Alliance

I dine øjne, hvad er det så, ledelsen har gjort forkert?

- Der er jo mange ting, der er gået galt. Helt grundlæggende har regeringsdeltagelsen jo bare været en total katastrofe, som har ført til, at vi virkelig er gået tilbage i meningsmålingerne.

- Der er jo ikke nogen, som har kunnet se, at vi havde nogen fordel af at deltage i regeringen. Og samtidig med, at vi ikke har haft nogen fordele af det, er vi blevet bundet på hænder og fødder i forhold til nogle af de ting, som vi var gode til før: At sige tingene lige ud af posen og komme med noget systemkritik.

Men var du uenig i, at man skulle gå i regering på det tidspunkt, man gjorde det?

- Altså, jeg var mere eller mindre uenig i det hele. Det var jo en meget selvstændig beslutning, som kom oppefra, som blev taget af Anders og muligvis også Simon Emil, og som ikke havde været diskuteret i gruppen. Pludselig bliver det bare serveret som en kendsgerning, som ingen har haft mulighed for at drøfte eller give sit besyv med, om det var en god idé.

Det lyder som om, at du har været skuffet over, at man valgte at gøre det her uden at inddrage hele gruppen inden?

- Skuffet er ikke det rigtige ord, men jeg har hele tiden syntes, at det var utroligt uklogt, for det var jo, rent ud sagt, ikke det værd. Vi får en seks-syv ministerier på nogle områder, som ikke interesserer vores vælgere, og så sidder vi der og er med til at regere landet inden for nogle områder, som rent ud sagt rager vores vælgere en høstblomst. Det er jo ikke sådan man forvalter det mandat, vi fik i 2015.